অভিষেকের আঘাত গুরুতর নয়, জানাল হাসপাতাল

ওয়েব ডেস্ক : অভিষেক বন্দ্যোপাধ্যায়ের (Abhishek Banerjee) শরীরে গুরুতর কোনও আঘাত নেই, জানাল মিন্টো পার্কের বেসরকারি হাসপাতাল (Hospital)। তবে তাঁর বুকে ছড়ে যাওয়ার দাগ রয়েছে। তাঁকে ওষুধ দেওয়া হয়েছে বলে খবর। জানানো হয়েছে, তৃণমূলের (TMC) সর্বভারতীয় সাধারণ সম্পাদককে হাসপাতালে ভর্তি করার প্রয়োজন নেই।

শনিবার সোনারপুরে (Sonarpur) নিহত কর্মীর পরিবারের সঙ্গে দেখা করতে এসে জনরোষের মুখে পড়েছিলেন অভিষেক বন্দ্যোপাধ্যায়। তাঁকে লক্ষ্য করে ডিম ছোড়া হয়। এমনকি ‘চোর চোর’ স্লোগান দেওয়া হয়। সোখানে চরম হেনস্থার শিকার হন তিনি। অভিষেককে সেখান থেকে পুলিশি নিরাপত্তায় বের করে আনা হয়। সেখান থেকে সোজা বাইপাসের ধারে এক বেসরকারি হাসপাতালে নিয়ে যাওয়া হয়েছিল।

আরও খবর : সোনারপুরের ঘটনার তীব্র নিন্দা কেজরিওয়ালের

কিন্তু, প্রাক্তন মুখ্যমন্ত্রী মমতা বন্দ্যোপাধ্যায় (Mamata Banerjee) ওই হাসপাতালে এসে জানিয়েছিলেন, এখানে অভিষেকের চিকিৎসা হবে না। তাঁকে অন্য হাসপাতালে নিয়ে যাওয়া হবে। এর পরেই তাঁকে নিজের গাড়িতে বসিয়ে মিন্টো পার্কের এক বেসরকারি হাসপাতালে ভর্তি করা হয়েছিল। তবে হাসাপাতলে তরফ থেকে জানানো হয়, অভিষেকের চোট তেমন গুরুতর নয়। তাই তাঁকে হাসপাতালে ভর্তি করার প্রয়োজন নেই। প্রাথমিক চিকিৎসা শেষে ওষুধ দেওয়া হয়েছে। কিন্তু এই হাসপাতালের উপরেও চাপ তৈরির চেষ্টা হচ্ছে বলে অভিযোগ করেন কুণাল ঘোষ। পুলিশ-প্রশাসন চাপ তৈরি করছে। বিজেপির নির্দেশেই এমনটা হচ্ছে বলে অভিযোগ করেছেন তিনি।

এদিকে অভিষেক বন্দ্যোপাধ্যায়ের (Abhishek Banerjee) দ্রুত আরোগ্য কামনা করেছেন ইন্ডিয়া জোটের শরিকরা। তৃণমূল কংগ্রেসের মুখপাত্র কুণাল ঘোষ জানিয়েছেন, অনেকেই ফোন করেছেন। শোনা যাচ্ছে, ফোনে অভিষেকের খোঁজ নিয়েছেন রাহুল গান্ধী, অখিলেশ যাদবরা।